
LIETUVOS RESPUBLIKOS SEIMO
AUDITO KOMITETAS
SPRENDIMAS

DĖL VALSTYBINIO AUDITO ATASKAITOS „DĖL PRIVALOMOJO SVEIKATOS DRAUDIMO FONDO KONSOLIDUOTŲJŲ ATASKAITŲ RINKINIO AUDITO REZULTATŲ“
2012 m. gruodžio 12 d. Nr. 141-S-10(1)
Vilnius


Vadovaudamasis Seimo statuto 591 straipsniu (Žin., 1994, Nr. 15-249; 1999, Nr. 5-97; 2004, Nr. 176-6519) Lietuvos Respublikos Seimo Audito komitetas,

išklausęs 2012 m. liepos 13 d. valstybinio audito ataskaitą „Dėl Privalomojo sveikatos draudimo fondo konsoliduotųjų ataskaitų rinkinio audito rezultatų“ ir informaciją dėl šios ataskaitos rekomendacijų įgyvendinimo eigos,
išnagrinėjęs Lietuvos Respublikos Seimo nutarimo „Dėl Lietuvos Respublikos 2011 metų Privalomojo sveikatos draudimo fondo metinių biudžeto vykdymo ataskaitų rinkinio patvirtinimo“ projektą Nr. XIP-4460, Lietuvos Respublikos Seimo nutarimo „Dėl Lietuvos Respublikos 2011 metų Privalomojo sveikatos draudimo fondo metinių konsoliduotųjų ataskaitų rinkinio patvirtinimo“ projektą Nr. XIP-4685 ir Lietuvos Respublikos 2013 metų Privalomojo sveikatos draudimo fondo biudžeto rodiklių patvirtinimo įstatymo projektą Nr. XIP-4924,

atsižvelgdamas į tai, kad kyla abejonių dėl efektyvaus ir racionalaus Privalomojo sveikatos draudimo fondo biudžeto lėšų naudojimo,
atkreipdamas dėmesį į Sveikatos draudimo įstatymo 22 straipsnio 1 dalį, Privalomojo sveikatos draudimo fondo biudžeto sudarymo ir vykdymo taisyklių, patvirtintų Lietuvos Respublikos Vyriausybės 2003 m. gegužės 14 d. nutarimu Nr. 589, 10 punktą ir Privalomojo sveikatos draudimo fondo biudžeto rezervo naudojimo tvarkos aprašo, patvirtinto Lietuvos Respublikos Vyriausybės 2002 m. birželio 3 d. nutarimu Nr. 798, 2 punktą, kurie reglamentuoja, kad turi būti tvirtinama Privalomojo sveikatos draudimo fondo biudžeto rezervo suma,
akcentuodamas, kad būtina vengti ir nekartoti valstybinio audito ataskaitoje nustatytų klaidų, planuojant ir svarstant Lietuvos Respublikos ateinančių metų Privalomojo sveikatos draudimo fondo biudžeto rodiklių patvirtinimo įstatymo projektą, nusprendžia:

1. Pasiūlyti Lietuvos Respublikos Vyriausybei:

1.1. patikslinti ir patobulinti valstybės lėšomis draudžiamų asmenų skaičiaus apskaičiavimą, siekiant užtikrinti įmokų už šiuos asmenis mokėjimą į Privalomojo sveikatos draudimo fondo biudžetą pagal faktinį, o ne pagal suplanuotą šių asmenų skaičių. 

1.2. peržiūrėti ir patobulinti Lietuvos Respublikos sveikatos draudimo įstatymo ir jį lydinčiųjų teisės aktų projektus, siekiant įgyvendinti valstybinio audito ataskaitoje pateiktas rekomendacijas dėl efektyvesnio ir racionalesnio Privalomojo sveikatos draudimo fondo biudžeto lėšų naudojimo.
1.3. svarstyti galimybę, kad teisės aktuose būtų reglamentuotas Valstybinio socialinio draudimo fondo valdybos patiriamų sąnaudų, kurios patiriamos administruojant (apskaičiuojant, pervedant, apskaitant ir kt.) įmokas į Privalomojo sveikatos draudimo fondą, kompensavimas iš Privalomojo sveikatos draudimo fondo biudžeto.

1.4.  patvirtinti Lietuvos Respublikos ateinančių metų Privalomojo sveikatos draudimo fondo biudžeto rodiklių patvirtinimo įstatymo projekte Privalomojo sveikatos draudimo fondo biudžeto rezervo sumą.
2. Apie Audito komiteto sprendimo ir Valstybės kontrolės valstybinio audito ataskaitoje pateiktų rekomendacijų įgyvendinimą iki 2013 m. kovo 1 d. informuoti Audito komitetą.

